
ŠIAULIŲ MIESTO SAVIVALDYBĖS ADMINISTRACIJOS
ŠVIETIMO SKYRIUS


SPRENDIMO „DĖL KLASIŲ IR MOKINIŲ SKAIČIAUS ŠIAULIŲ MIESTO BENDROJO UGDYMO MOKYKLOSE 2024–2025 MOKSLO METAIS NUSTATYMO“ PROJEKTO 
AIŠKINAMASIS RAŠTAS

2024-01-10  
Šiauliai

Parengto sprendimo projekto tikslai ir uždaviniai. 
Parengto sprendimo projekto tikslas – nustatyti Šiaulių miesto savivaldybės (toliau – Savivaldybės) bendrojo ugdymo mokykloms klasių ir mokinių skaičių 2024–2025 mokslo metais.
Dabartinis sprendimo projekte aptariamų klausimų reguliavimas.
Įgyvendindama Priėmimo į Šiaulių miesto savivaldybės bendrojo ugdymo mokyklas tvarkos aprašo (toliau – Priėmimo tvarka), patvirtinto Savivaldybės tarybos 2019 m. gruodžio 12 d. sprendimu Nr. T-457, 11 punktą, Savivaldybės taryba nustato mokykloms klasių ir mokinių skaičių.
Sprendimo projekte numatytos naujos teisinio reglamentavimo nuostatos.
Klasių ir mokinių skaičių konkrečiai mokyklai 2024–2025 mokslo metais siūloma nustatyti atsižvelgiant į šiuos kriterijus:
1.	Gyventojų registro ir Mokinių registro duomenys 2023 m. rugsėjo 1 d. ir 2023 m. gruodžio 1 d.
2.	Vaikų, kurių gyvenamoji vieta deklaruota mokyklos aptarnaujamoje teritorijoje, skaičius.
3.	Mokykloje besimokančių ir ketinančių tęsti mokymąsi toje pačioje mokykloje mokinių skaičius.
4.	Kelerių metų mokinių priėmimo į ne Savivaldybės pavaldumo mokyklas tendencijos.
5.	Trijų metų mokyklos mokinių skaičiaus padidėjimo/nubyrėjimo vidurkį.
6.	Šiaulių rajono mokyklų aštuntokų, ketinančių tęsti mokymąsi miesto gimnazijose, skaičius.
7.	Mokyklų mokymosi plotas.
8.	Mokymo lėšų apskaičiavimo metodikoje nustatyti klasių dydžiai.
Klasių ir mokinių skaičiaus detalizavimas:
1.	Pirmųjų klasių ir mokinių skaičiaus nustatymas.
Gyventojų registro 2023 m. gruodžio 1 d. duomenimis, Šiauliuose gyveno 1235 būsimi pirmokai (2017 m. gimę vaikai). Paskirsčius gautus duomenis pagal mokyklų aptarnaujamas teritorijas ir atsižvelgus į mokyklos mokymosi plotą, nustatytas pirmųjų pradinių klasių ir mokinių skaičius konkrečioms mokykloms. Kasmet vidutiniškai 70 mokinių pasirenka mokytis ne Savivaldybės pavaldumo mokyklose. Pirmųjų pradinių klasių skaičius mokyklose svyruoja nuo 2 iki 4 klasių (išskyrus „Santarvės“ gimnaziją, kurioje bus formuojama 1 pirmokų klasė). Nustatomas didžiausias mokinių skaičius bendrosiose klasėse – 22 mokiniai (išskyrus meninio (choreografinio) ugdymo krypties klases).
2.	Penktųjų klasių ir mokinių skaičiaus nustatymas.
Mokinių registro 2023 m. rugsėjo 1 d. duomenimis, Šiauliuose mokėsi 1135 ketvirtokai (visų tipų mokyklose). Penktųjų klasių ir mokinių skaičius mokykloms nustatytas atsižvelgiant į tose mokyklose jau besimokančių ketvirtokų skaičių ir naujų mokinių, atvyksiančių iš miesto pradinių mokyklų ir viešųjų įstaigų, skaičių. Penktų klasių skaičius mokyklose yra nuo 2 iki 4 klasių (išskyrus „Santarvės“ gimnaziją, kurioje bus formuojama 1 penktokų klasė). Nustatomas didžiausias mokinių skaičius bendrosiose klasėse – 26 mokiniai.
3.	Pirmųjų gimnazijos klasių ir mokinių skaičiaus nustatymas.
Mokinių registro 2023 m. rugsėjo 1 d. duomenimis, Šiauliuose mokėsi 1210 aštuntokų, iš jų  112 mokėsi Šiaulių „Sandoros“ progimnazijoje nuotoliniu būdu, regioninėse mokyklose ir Šiaulių „Saulėtekio“ gimnazijos Suaugusiųjų mokymo skyriuje ir LKT skyriuje. Šiaulių rajono savivaldybės administracijos Švietimo ir sporto skyriaus duomenimis, Bazilionų mokyklos-daugiafunkcio centro, Dubysos aukštupio, Ginkūnų Sofijos ir Vladimiro Zubovų, Voveriškių, Kairių jungtinės, Kužių mokyklose mokosi 110 aštuntokų, kurie ketina tęsti mokymąsi Šiaulių miesto gimnazijose. Siūloma gimnazijose formuoti po 5–6 pirmąsias gimnazines klases, nustatant didžiausią mokinių skaičių bendrosiose klasėse – 26 (išskyrus „Santarvės“ gimnaziją, kurioje bus formuojama 1 klasė). Klasių skaičius gimnazijoms paskirstytas atsižvelgus į Gyventojų registro duomenis (2023 m. rugsėjo 1 d. ir 2023 m. gruodžio 1 d.) ir mokyklų mokymosi plotą.
4.	Trečiųjų gimnazijos klasių ir mokinių skaičiaus nustatymas.
III gimnazijų klasių mokinių skaičius prognozuotas pagal esamą II gimnazijos klasių skaičių miesto gimnazijose ir įvertinus padidėjimo/nubyrėjimo tendencijas.
Priėmus sprendimą, galimos pasekmės.
Pasekmės teigiamos, nes nuo 2024 m. kovo 1 d. prasidėjus klasių formavimui mokyklos ir mokinių tėvai žinos, kiek konkreti mokykla 2024–2025 mokslo metais formuos klasių ir kiek galės priimti mokinių.
Priėmus sprendimą, keičiami ar pripažįstami negaliojančiais teisės aktai.
Galiojantys Savivaldybės teisės aktai nebus keičiami. 
Sprendimui įgyvendinti reikalingi priimti papildomi teisės aktai.
Sprendimui įgyvendinti papildomų teisės aktų nereikės. Šiaulių sporto gimnazijos klasių ir mokinių skaičius bus nustatomas atskiru Savivaldybės tarybos sprendimu iki 2024 m. gegužės 1 d., iš anksto suderinus su Lietuvos Respublikos švietimo, mokslo ir sporto ministerija.  
Sprendimui įgyvendinti reikalingos lėšos.
Sprendimui įgyvendinti papildomos biudžeto lėšos nereikalingos.
Sprendimo projekto antikorupcinis vertinimas.
Vadovaujantis Teisės aktų ar jų projektų antikorupcinio vertinimo metodika, parengta sprendimo projekto antikorupcinio vertinimo pažyma.
Sprendimo projektą parengė Šiaulių miesto savivaldybės administracijos Švietimo skyrius. Tiesioginiai rengėjai – Švietimo skyriaus patarėja Živilė Nakčiūnienė ir vyr. specialistė Edita Badaukienė, tel.: 38 64 73, 50 95 76. Projekto iniciatorius – Švietimo skyrius.

